**ТЕМА: НАЗАР НӘЖМИ- ТЫУҒАН ЯҠ ЙЫРСЫҺЫ**

Шәрипова Гөлназ Шамсулла ҡыҙы,

Өфө ҡалаһының 94- се лицейының

 башҡорт теле һәм әҙәбиәте уҡытыусыһы

Дәрес маҡсаттары:

1.Уҡыусыларға Башҡортостандың халыҡ шағиры Назар Нәжми тураһында мәғлүмәт биреү.

2.Уҡыусыларҙың үҙ аллы эшләү, фекерләү һәләтен, һөйләү күнекмәләрен, үҫтереү.

3.Уҡыусыларҙа шағирға ҡарата һөйөү, ғорурлыҡ һәм хөрмәт тәрбиәләү, шағирҙың ижадына ҡыҙыҡһыныу уятыу.

Йыһазландырыу: Назар Нәжмиҙең портреты, китаптар күргәҙмәһе, экран, проектор.

Дәрес этаптары:

I.Уҡыу эшмәкәрлегенә мотивация булдырыу.

- Һаумыһығыҙ, уҡыусылар!

- Әйҙәгеҙ,дәресте йыр тыңлау менән башлап ебәрәйек. ( “*Өфө урамдары” йырын тыңлау)*

Уҡыусылар менән әңгәмә. Фронталь һорау алыу.

- Уҡыусылар был йыр нимә тураһында?

- Йырҙы тыңлағанда һеҙҙең нимәләр күҙ алдына килде?

Эйе, ысынлап та, беҙҙең баш ҡалабыҙ бик матур, урамдары киң, ҡалабыҙ йылдан-йыл матурлана, ҙурая, иң мөһиме беҙҙең ҡалабыҙ бик ҡунаҡсыл ҡала. Өфө — Башҡортостандың баш ҡалаһы булараҡ, бында бик юғары дәрәжәлә төрлө осрашыуҙар, халыҡ – ара байрамдар һәм бик күп төрлө саралар үтә.

Ә быйылғы йылда Өфө үҙенең ниндәй юбилейын билдәләй?

- Эйе, уҡыусылар, быйыл беҙ Өфөнөң 450 йыллығын билдәләйбеҙ. Беҙ, уның тарихын да, иҫтәлекле урындарын да яҡшы белергә тейешбеҙ

Әйҙәгеҙ әле бергәләшеп тағы бер мәртәбә ошо көйгә яҙылған шиғыр юлдарын уҡып сығайыҡ һәм мәғәнәһен аңлатып китәйек.( *йырҙың һүҙҙәрен хор*

*менән уҡыу)*

*Һүҙлек эше:*

Моңло- мелодичный, задушевный

Йәмле – красивый, живописный

Дуҫлыҡ урамы, йыр урамы – һүҙҙәренең мәғәнәләрен нисек аңлайһығыҙ?

II. Уҡыу мәсьәләләрен ҡуйыу.

- Ә һеҙ беләһегеҙме, уҡыусылар, ошо матур йырҙың һүҙҙәрен кем яҙған икән?

- Әлбиттә, был йырҙың һүҙҙәрен Башҡортостандың халыҡ шағиры Назар Нәжми яҙған. Шуның өсөн дә беҙ бөгөнгө дәресебеҙҙең темаһын Назар Нәжми — тыуған яҡ йырсыһы, тип атаныҡ. Сөнки, ул ысынлап та беҙҙең тыуған яғыбыҙҙы данлап күп шиғырҙар ижад иткән, уның шул шиғырҙарына бик күп көйҙәр һалынған һәм бөгөнгө көндә лә ошо йырҙарҙы беҙҙең талантлы, халыҡ өсөн киң билдәле йырсыларыбыҙ, сәнғәт оҫталары башҡара.

Бөгөн беҙ һеҙҙең менән уның тормош һәм ижад юлы, шиғырҙары менән яҡындан танышып китербеҙ.

III.Яңы материалды өйрәнеү.

- Иғтибар менән экранға ҡарайбыҙ. Бына һеҙҙең алдығыҙҙа бөйөк шағирыбыҙ – Назар Нәжми портреты - *1 слайд*

- Был даталар Н.Нәжми менән нисек бәйләнгән? *( Н.Нәжмиҙең тормош юлы йылдары) – 2 слайд.*

- Ниндәй районда тыуған, ҡайҙа белем алған ?.(*Башҡортостандың халыҡ шағиры Назар Нәжми (тулы исеме — Хәбибназар Нәжметдин улы Нәжметдинов 1918 йылдың 5 февралендә Дүртөйлө районы Миңеште ауылында тыуған. Ете йыллыҡ мәктәпте тамамлай)*

- Мәктәпте тамамлағандан һуң, ҡайҙа юғары белем ал*а? (Өфө металлургия рабфагында уҡый 1938 йылда К. А. Тимирязев исемендәге Башҡорт дәүләт педагогия институтына уҡырға инә) - 3 слайд*

*- Үкенескә ҡаршы, ул уҡыуын тамамлай алмай,* *өсөнсө курстан, 1941 йылда, Бөйөк Ватан һуғышына китә, 1946 йылда ғына әйләнеп ҡайта* *- 4 слайд*

*- Ҡайтҡас, уҡыуын дауам итә: 1947 йылда институттың тел һәм әҙәбиәт факультетын тамамлай*

*-* Ниндәй наградалары бар? *Уның яу яланында,фронтта күрһәткән батырлыҡтары өсөн ике тапҡыр II дәрәжә Ватан һуғышы, Ҡыҙыл Йондоҙ ордендары һәм миҙалдар менән наградлана. – 5 слайд*

- Ә хәҙер уның ижадына күберәк туҡталып китәйек *– 6 слайд*

Назар Нәжми утыҙынсы йылдарҙың аҙағында яҙа башлай. Уның тәүге шиғырҙары 1937 йылда республика гәзиттәрендә баҫыла. 1950 йылда Назар Нәжмиҙең «Тамсылар» исемле беренсе шиғырҙар йыйынтығы донъя күрә.

Үҙе матур йырлағас, Назар Нәжмиҙең шиғырҙары ла йырлап тора. Шуға ла уларға бик күп композиторҙар моңло көйҙәр яҙа. Бигерәк тә Рим Хәсәнов ижад иткәндәре халыҡ араһында киң популярлыҡ яулай. Шул йырҙарҙың береһе - «Өфө йүкәләре».

V.Дәреслек буйынса эш. ( 71- се бит)

Назар Нәжмиҙең «Өфө йүкәләре» исемле шиғыры менән танышыу.

- Йөкмәткеһе өҫтөндә эш. Һүҙлек эше.

- Һорауҙарға яуап биреү.

- Йырҙы тыңлау һәм класс менән йырлап ҡарау.

Афарин, уҡыусылар, бик күңелле, матур итеп йырлап та алдыҡ! Әгәр ҙә беҙ, ошондай бөйөк шағирҙарыбыҙҙың шиғырҙарына һалынған йырҙарҙы йырлап торһаҡ, уларҙы онотмаһаҡ, уларҙың ижады — мәңге йәшәйәсәк! Халҡыбыҙ йәшәгәндә, улар ҙа мәңгелек. Сөнки шағир кешеләрҙән ут алып, моң алып йәшәне һәм уларҙы кире халҡына таратты.

Назар Нәжми 1999 йылдың 6 сентябрендә Өфөлә вафат була.

V. Өйгә эш биреү:

1. Назар Нәжмиҙең “Өфө йүкәләре” исемле шиғырын ятларға.

2. Назар Нәжмиҙең тормош юлы һәм ижадына арналған проект эше (эҙләнеү эше) эшләргә.

VI. Рефлексия.

- Әйҙәгеҙ әле,уҡыусылар, дәрескә йомғаҡ яһап китәйек.

- Бөгөн дәрестә һеҙ нимәләргә өйрәндегеҙ?

- Назар Нәжми тураһында нимәләр белдегеҙ?

- Быйылғы йылда уның ниндәй юбилейын билдәләйбеҙ?

- Нисәнсе йылда Назар Нәжмигә Башҡортостандың халыҡ шағиры исеме бирелә?

Афарин, уҡыусылар! Дөрөҫ яуаптарығыҙ, дәрестә әүҙем ҡатнашыуығыҙ өсөн ҙур рәхмәт. Назар Нәжми ижадын өйрәнеү һеҙгә рухи байлыҡ, кәйеф күтәренкелеге бүләк иткәндер тип уйлайым.

VII. Дәресте йомғаҡлау.

Уҡыусылар, бөгөн дәрестә бик актив булдығыҙ, шуға ла барығыҙға ла беҙҙең баш ҡалабыҙҙы яҡтыртҡан, уның иҫтәлекле урындарын сағылдырған кеҫә календарҙаре бүләк итәм. Һеҙгә тормошоғоҙҙа тик уңыштар ғына теләйем. Һау булығыҙ!